Rummu karjääri suletud territooriumil on võimalik osaleda õhtustel parveretkedel. Iga parve põhjale kinnitatud leedlambid valgustavad uppunud vanglalinnakut üsna hästi. Lisaks omalaadsele veesõidukogemusele kuuleb matkajuht Janar Pilvetilt lugusid paikkonna ajaloost.
1938. aastal alustati Rummu karjääris paekivi kaevandamisega. Töölisteks olid karjääri kõrval paikneva Murru vangla vangid. Et karjääri alal asub palju allikaid, tuli vett pidevalt eemale suunata. 90ndatel lõpetati vee pumpamine, seejärel tõusis veetase oodatust suurema kiirusega ning karjäär uppus. Viimased masinad sikutati karjääri põhjast välja veel eelmisel aastal.